text: [{"text_idx": "#000002", "text": "Men danski stjo\u0301rnarlei\u00f0arin hev\u00f0i onga umbering til gr\u00f8nlendingarnar i\u00f0 eru raktir av snyrils-g\u00f8luni og sum eru vor\u00f0nir l\u00f8gfr\u00f8\u00f0iligir fa\u00f0iroysingar"}, {"text_idx": "#000003", "text": "Mette Frederiksen, fors\u00e6tisra\u0301\u00f0kvinna, ma\u0301tti leggja oyra til forti\u0301\u00f0ar donsku syndir, ta\u0301 stjo\u0301rnarlei\u00f0ararnir i\u0301 ri\u0301kisfelagsskapinum i\u0301 gja\u0301r komu til Hans Egedes Hus i\u0301 Nuuk."}, {"text_idx": "#000004", "text": "Knapt ha\u0301lvthundra\u00f0 fo\u0301lk, sum eru partur av sokalla\u00f0u snyrils-g\u00f8luni og ma\u0301linum um l\u00f8gfr\u00f8\u00f0iligu fa\u00f0irloysingarnar, mo\u0301tm\u00e6ltu tolin framman fyri hu\u0301si\u00f0, har ti\u0301\u00f0indafundur skuldi vera i\u0301 sambandi vi\u00f0 ri\u0301kisfundin."}, {"text_idx": "#000005", "text": "Ho\u0301ast summari\u00f0 skuldi veri\u00f0 komi\u00f0, so var onki summar i\u0301 luftini henda dagin i\u0301 Nuuk, vindur og kalt."}, {"text_idx": "#000006", "text": "I\u0301 r\u00f8\u00f0um greiddu mo\u0301tm\u00e6lisfo\u0301lkini fra\u0301 ti\u0301 o\u0301r\u00e6tti, sum myndugleikarnir hava gj\u00f8rt mo\u0301ti teimum, og kravi\u00f0 er at danska stjo\u0301rnin vi\u00f0urkennir, at talan er um o\u0301r\u00e6tt. Og so ynskja tey eisini eina almennari umbering fra\u0301 danskari si\u0301\u00f0u."}, {"text_idx": "#000007", "text": "Fors\u00e6tisra\u0301\u00f0kvinnan kom to\u0301 ikki vi\u00f0 nakrari umbering. Men hon to\u0301k or\u00f0i\u00f0, og takka\u00f0i mo\u0301tm\u00e6lisfo\u0301lkunum fyri at tey vo\u0301ru komin, og fyri teirra dirvi til at standa fram og fortelja teirra s\u00f8gur."}, {"text_idx": "#000008", "text": "Hon lova\u00f0i teimum eisini, at hetta ikki fer at vera gloymt."}, {"text_idx": "#000011", "text": "Eitt av mo\u0301tm\u00e6lisfo\u0301lkunum var Uullat Bach, i\u00f0 er ein av teimum no\u0301gvu, i\u00f0 fekk lagdan snyril i\u0301 li\u0301vmo\u0301\u00f0rina mo\u0301ti si\u0301num vilja sum 15 a\u0301ra gomul, og harvi\u00f0 var ein li\u00f0ur i\u0301 \u00e6tlanini hja\u0301 donsku myndugleikunum at ta\u0301lma gr\u00f8nlendska fo\u0301lkav\u00f8ksturin."}, {"text_idx": "#000014", "text": "Ein onnur millum mo\u0301tm\u00e6lisfo\u0301lkini var 57 a\u0301ra gamla Arnaq Johansen, i\u00f0 fekk sett snyril upp i\u0301 1978, ta\u0301 hon var 12 a\u0301ra gomul."}, {"text_idx": "#000015", "text": "- Eg m\u00f8ti upp til mo\u0301tm\u00e6listiltaki\u00f0, ti\u0301 eg haldi, at \u00f8ll skulu hoyra, hvat eg havi uppliva\u00f0, og at eg ikki eri tann einasta, sigur hon. Ta\u00f0 er bert eitt ha\u0301lvt a\u0301r si\u0301\u00f0ani, at hon fekk dirvi til at standa fram og fortelja um hetta, sum hevur ni\u0301vt hana no\u0301gv."}, {"text_idx": "#000016", "text": "A\u0301\u00f0renn statslei\u00f0ararnir fo\u0301ru inn i\u0301 Hans Egedes Hu\u0301s, stilla\u00f0u tey seg saman vi\u00f0 mo\u0301tm\u00e6lisfo\u0301lkunum, to\u0301ku i\u0301 hondina a\u0301 hv\u00f8rjum \u00f8\u00f0rum, og sto\u0301\u00f0u eina l\u00f8tu i\u0301 t\u00f8gn til hei\u00f0urs fyri tey, i\u00f0 eru rakt av hesum ma\u0301lum."}, {"text_idx": "#000017", "text": "Fyri Klaus Frederiksen, i\u00f0 var ein av fyrireikarunum av mo\u0301tm\u00e6listiltakinum, gav ta\u00f0 ny\u0301ggja vo\u0301n um, at tey raktu fara at fa\u0301a eina umbering og endurgjald fra\u0301 danska statinum."}, {"text_idx": "#000018", "text": "- Eg leg\u00f0i merki til, at hon seg\u00f0i, at eitt brotsverk er framt. Ta\u00f0 er sto\u0301rt at siga av einum statslei\u00f0ara til okkum fa\u00f0irloysingar og til t\u00e6r kvinnur, i\u00f0 eru raktar av snyrils-g\u00f8luni, seg\u00f0i hann vi\u00f0 KNR."}, {"text_idx": "#000022", "text": "Heimleys rikin u\u0301t u\u0301r Sju\u0301krakassanum"}, {"text_idx": "#000026", "text": "Konfirmantar i\u0301 Argja kirkju sunnudagin"}]